ബൈക്കില് സഞ്ചരിക്കവെ പട്ടം നൂല് കഴുത്തില് കുരുങ്ങി ചോരവാര്ന്ന് യുവ എഞ്ചിനീയര് മരിച്ചു ദാരുണ മരണത്തിന് പിന്നില് നിരോധിച്ച ഗ്ലാസ് പുരട്ടിയ മാഞ്ചാ നൂല് മരണം സംഭവിച്ചത് ശ്വാസനാളി മുറിഞ്ഞതിനെ തുടര്ന്ന് ന്യൂഡല്ഹി: പശ്ചിമ വിഹാറില് നൂല് കഴുത്തില് കുരുങ്ങി മുറിവേറ്റ് ബൈക്ക് യാത്രികന് ദാരുണാന്ത്യം. ബുദ്ധ വിഹാര് സ്വദേശി മാനവ് ശര്മ 28 ആണ് മരിച്ചത്. ഗ്ലാസ് പൗഡര് പുരട്ടിയ പട്ടത്തിന്റെ നൂലാണ് സിവില് എന്ജിനീയറായ മാനവ് സഹോദരിമാര്ക്കൊപ്പം ബന്ധുവീട്ടിലേക്കു പോകുന്നതിനിടെ കഴുത്തില് കുരുക്കിയത്. വെള്ളിയാഴ്ച പശ്ചിമ വിഹാര് പ്രദേശത്തെ ഫ്ളൈ ഓവറിനു സമീപത്തായിരുന്നു അപകടം. പട്ടത്തിന്റെ നൂല്, ബൈക്കില് സഞ്ചരിക്കുകയായിരുന്നു മാനവ് ശര്മയുടെ കഴുത്തില് ചുറ്റുകയും തൊണ്ടയില് അസാധാരണമായ വിധം മുറിവുണ്ടാക്കുകയും ചെയ്തു. സ്കൂട്ടറില് നിന്നും വീണ മാനവിനെ ഉടന് ആശുപത്രിയില് എത്തിച്ചുവെങ്കിലും അപ്പോഴേക്കും മരണം സംഭവിച്ചിരുന്നു. നൂല് കുരുങ്ങി മുറിവേറ്റ് മാനവിന്റെ ശ്വാസനാളി മുറിഞ്ഞുപോയിരുന്നതായി ഡോക്ടര്മാര് പറയുന്നു. ഗ്ലാസ് പൗഡര് കോട്ടിങ്ങുള്ള മാഞ്ചാ നൂല് എന്നറിയപ്പെടുന്ന ചൈനീസ് പട്ടമാണ് ദാരുണ അപകടത്തിനു ഇടയാക്കിയതെന്ന് പോലീസ് പറഞ്ഞു. സുപ്രീംകോടതി നിര്ദേശമനുസരിച്ച് രാജ്യത്ത് നിരോധിച്ചതാണ് ഗ്ലാസ് പൗഡര് കോട്ടിങ്ങുള്ള ഇത്തരം നൂലുകള്. ഇത്തരം പട്ടങ്ങളുടെ നിര്മാണവും വിതരണവും രാജ്യത്ത് കര്ശനമായി നിരോധിച്ചിട്ടുണ്ട്. കഴിഞ്ഞ ദിവസം വരെ നഗരത്തില് പട്ടത്തിന്റെ നൂലു കുടുങ്ങി 15 അപകടങ്ങള് നടന്നതായി ഡല്ഹി പോലീസ് പറഞ്ഞു.